5G is the cause of the coronavirus pandemic.
Posljednjeg dana siječnja ove godine Faktograf je objavio prvi tekst koji je raskrinkao već tada aktualnu teoriju urote koja je povezivala 5G tehnologiju sa širenjem koronavirusa., “Iako ne postoje nikakvi dokazi da je 5G tehnologija štetna za ljudsko zdravlje, teorije urote povezane s petom generacijom tehnologije mobilnih mreža, šire se diljem svijeta. Pokretači teorija urote često svoje teze vezuju uz aktualne događaje kako bi pospješili svoju agendu. Najnovija tehnologija mobilnih mreža tako se proteklih dana bez ikakvih dokaza povezuje sa širenjem koronavirusa”, napisali smo tada., U narednim mjesecima raskrinkali smo i široko rasprostranjenu teoriju da je 5G tehnologija dovela do pomora ptica, a potom i viralne članke nekoliko lokalnih portala koji su bez ikakvih dokaza tvrdili da se “zataškava” povezanost između 5G tehnologije i pandemije koronavirusa. U tekstu “Veza između korona virusa i 5G se ne zataškava, jer je nema” konzultirali smo se sa stručnjacima poput nuklearnog fizičara u mirovini Saše Blagusa koji nas je podsjetio da je povijest znanosti puna kampanja protiv novih tehnologija te Ivice Prlića, šefa jedinice za radiobiologiju i dozimetriju Instituta za medicinska istraživanja i medicinu rada., “5G nije ništa različito u frekvencijskim pojasevima koje koristi od svih dosadašnjih telekomunikacijskih tehnologija (što se tiče komunikacija smart telefonima). Ne bi ulazio u teorije zavjere i katastrofičnosti”, rekao nam je Prlić., Slične teorije urote, ipak, nastavljaju se širiti. Tako se društvenom mrežom Facebook proteklih tjedana masovno širi desetominutni video na kojemu diskreditirani ‘holistički liječnik’ Thomas Cowan ponovno – bez ikakvih dokaza – pandemiju koronavirusa dovodi u vezu s 5G tehnologijom., Kako je već pokazao CBC, kanadski javni servis za informiranje, Cowan je svoju teoriju izlagao ranije ovog mjeseca na konferenciji u Tucsonu, u američkoj saveznoj državi Arizona, u organizaciji grupe “Ljudi za ljudsku koaliciju”. Isti događaj pohodili su brojni ljudi koji se protive cijepljenju, takozvani antivakseri. Među njima bio je i poznati propagandist štetnosti cijepljenja i višestruko diskreditirani Andrew Wakefield. On je, podsjetimo, nedavno posjetio Hrvatsku, a riječ je o bivšem liječniku koji je izgubio licencu jer je lagao da cjepiva uzrokuju autizam., Bez licence bi mogao ostati i Cowan, jer kako piše CBC, njegova licenca trenutno je pod revizijom. Naime, jedna od pritužbi koju je razmatrala kalifornijska liječnička komora je da je pacijentici oboljeloj od raka dojke, bez da ju je pregledao i pogledao njezin medicinski karton, Cowan pripisao lijek koji nije odobrila američka agencija za lijekove i to bez da ju je prije na to upozorio., U video zapisu koji se velikom brzinom širi društvenim mrežama Cowan tvrdi da se virusi uvijek pojavljuju u razdobljima velikih tehnoloških skokova u komunikacijskoj tehnologiji, tj. tehnologiji baziranoj na elektromagnetskim valovima. Njegove tvrdnje nisu utemeljene u dostupnim činjenicama., Kako je zabilježio američki portal specijaliziran za provjeru činjenične točnosti tvrdnji Lead Stories, jedna od netočnih tvrdnji koje Cowan iznosi u viralnom videu koji je u međuvremenu preveden na brojne svjetske jezike, jest povezivanje španjolske gripe iz 1918. godine s elektromagnetskim valovima. No, Cowan griješi i u godinama koje navodi., Kako se navodi u vodiču pripremljenom za provedbu europske Direktive o elektromagnetskim poljima (2013/35/EU) James Clerk Maxwell formulirao je teoriju elektromagnetizma na temelju matematičkih jednadžbi, te 1873. objavio svoj Traktat o elektricitetu i magnetizmu. Maxwellove ideje o elektromagnetskim valovima još se i danas koriste kao temelj teorije elektromagnetizma. Heinrich Hertz potvrdio je Maxwellove ideje 1885. stvaranjem i detektiranjem elektromagnetskih valova, a deset godina nakon toga Guglielmo Marconi iskoristio\nje ovo otkriće i slao poruke preko velikih udaljenosti korištenjem radio signala., Iako je tehnologija za emitiranje radijskog signala razvijena na prijelazu iz 19. u 20. stoljeće, u širu komercijalnu uporabu radio je ušao tijekom 1920-ih (Wikipedia). Prve radijske vijesti emitirane su 31. kolovoza 1920. godine (Wikipedia). Pandemija španjolske gripe trajala je od siječnja 1918. do prosinca 1920. godine (Wikipedia)., Iako Cowan tvrdi da je španjolska gripa bila povezana sa širokom uporabom tehnologije emitiranja radijskog signala, to očigledno nije točno. Radio je u širu komercijalnu uporabu ušao kad je pandemija španjolske gripe već bila okončana., Nije naodmet istaknuti ni da su se najsmrtonosnije epidemije u ljudskoj povijesti događale prije 19. stoljeća, dakle u razdoblju kad nije postojala tehnologija kojoj Cowan pripisuje odgovornost za nastanak i širenje virusa (Wikipedia)., Faktograf za vrijeme trajanja pandemije vodi live blog kako bi svim našim čitateljima na jednom mjestu bio dostupan pregled dezinformacija o koronavirusu koje smo raskrinkali kao netočne. Tekstu možete pristupiti ovdje., , **Ovaj tekst je naknadno ispravljen nakon što nam je čitatelj skrenuo pozornost da je u izvornom tekstu pogrešno bilo navedeno da je prvi radijski program emitiran 31. kolovoza 1920. godine. Tog datuma zapravo su prvi put emitirane radijske vijesti., *Naknadnim ispravkom korigirana je rečenica o trajanju pandemije španjolske gripe i ona sada glasi: Pandemija španjolske gripe trajala je od siječnja 1918. do prosinca 1920. godine., Imate prijedloge, pohvale ili kritike? Uočili ste neku izjavu za koju vjerujete da bi je Faktograf trebao obraditi? Želite nas upozoriti na neodgovorno ponašanje političara? Pišite nam na info@faktograf.hr ili nas kontaktirajte putem Twittera ili Facebooka., © faktograf.hr\n2020
Diskreditirani liječnik u viralnom videu netočno povezuje 5G i koronavirus - Faktograf.hr